钦定古今图书集成/明伦汇编/交谊典/第031卷 > 宋胡大初昼帘绪论 > 《献河东公启》前人
## 钦定古今图书集成/明伦汇编/交谊典/第031卷 > 宋胡大初昼帘绪论 > 《献河东公启》前人

商隐启，“伏奉手笔，猥赐奏署。某少而孱懦，长则艰屯，
有志为文，无资就学。虽杂赋八首，或庶于马迁；而读
书五车，远惭于惠子。契阔湖岭，凄凉路岐，罕遇心知，
多逢皮相。昔鲁人以仲尼为佞，淮阴以韩信为怯。圣
哲且犹如此，寻常安能免乎？”是以艮背却行，冰心自
处。罗含兰菊，仲蔚蒿蓬。见芳草则怨王孙之不归，抚
高松则叹大夫之虚位，不可终否，属于高明。伏惟尚
书春日同和，秋霜共烈，叔子则九代清德，稚春则七
叶素儒。君子立言，永为《周礼》；正人得位，长作岁星。今
者初涉将坛，始敷宾席，射江澳壤，潼水名都，俗擅繁
华，地多材隽。指巴西则民皆谯秀，访临卭则客有相如。举纤缴以下冥鸿，执定镜而求西子，唯所指命，便
为丹青。若某者，又安可炫露短材，叨尘记室？盐车款
段，徒逢伯乐而鸣；土鼓迂疏，恐致文侯之卧。承命知
沗，抚怀自惊。终无喻蜀之能，但誓依刘之愿。未获谒
谢，下情无任感激攀恋之至。谨启。